Helsingissä lyötiin keskiviikkoiltana lukkoon merkittävä henkilövalinta. Kaupunginlakimies, OTL, VT, FM Sami Sarvilinna valittiin valtuuston päätöksellä seitsemäksi vuodeksi Helsingin kansliapäälliköksi.

Kyseessä on uusi huippuvirka. Sarvilinna nauttii jatkossa 14 000 euron kuukausipalkkaa. Hän johtaa keskushallintoa, toimii kaupunginkanslian päällikkönä ja toimialajohtajien esimiehenä sekä suorittaa keväällä kuntavaalien jälkeen valittavan pormestarin määräämiä tehtäviä. Sarvilinna toimii myös kaupunginhallituksen ja pormestarin esittelijänä.

SDP:n Pajamäki: Viljanen kiistatta pätevin ja ansioitunein

Kansliapäällikön valintaa edelsi pääkaupungin poliittisissa piireissä rähinä. SDP syytti kaupunginjohtaja Pajusen asettaneen Sarvilinnan kahden pätevämmän naishakijan edelle. Kokoomuksen lisäksi myös vihreät kiistivät, että Pajusen esitykseen liittyisi sukupuolista syrjintää.

SDP, vasemmistoliitto ja keskusta asettuivat kaupunginhallituksessa vastustamaan Sarvilinnan valintaa.

Kaupunginvaltuuston ratkaisevassa keskiviikon suljetussa lippuäänestyksessä Sarvilinna valittiin kansliapäälliköksi äänin 46-36.

Varsinkin demarit pitivät Helsingin sivistystoimen apulaiskaupunginjohtajaa Ritva Viljasta Sarvilinnaa pätevämpänä hakijana. Viljanen on SDP:n jäsen. Sarvilinna ei ole kertonut puoluekantaansa.

SDP julkaisi keskiviikkona, poikkeuksellisesti ja Viljasen luvalla, Viljasesta hakuprosessissa laaditun henkilöarvion. SDP:n valtuustoryhmän puheenjohtaja Osku Pajamäki totesi ennen lopullista äänestystä, että kyseessä on Helsingin kaikkien aikojen merkittävin virantäyttö.

Pajunen on puolustanut esitystään toteamalla Sarvilinna olleen kokonaisarvioinnin perusteella soveltuvin hakija kansliapäälliköksi.

Osku Pajamäki. Heidi Korsman-Hirvonen / AOP

– Onko (Pajusen) kokonaisarvio tehty fiilispohjalta, kysyi Pajamäki valtuustosalissa.

Vasemmistoliiton ryhmän puheenjohtaja Veronika Honkasalo totesi puheenvuorossaan, että valintaprosessi oli täysin politisoitunut.

Keskustan ryhmä tuki Viljasen valintaa. Timo Laaninen (kesk.) kysyi, oliko Sarvilinnan valinnalle muuta perustetta kuin jäsenkirja, tai sen puuttuminen.

Muu kuin ansioluettelo ratkaisi

Rekrytointiryhmää vetänyt Tatu Rauhamäki (kok.) muistutti, ettei huippuvirkoja voida täyttää ainoastaan ansioluetteloiden perusteella.

Vihreiden ryhmän puheenjohtaja Otso Kivekäs sanoi, että paras kansliapäällikkö ei ole visionääri, vaan toimeenpaneva johtaja. Hänen mukaansa Sarvilinna sopii rooliin paremmin kuin Viljanen.

Kokoomuksen ryhmän puheenjohtaja Lasse Männistö puolusti Sarvilinnan valintaa toteamalla, ettei täydellistä hakijaa ole, vaan kysymys on siitä, mitä rekrytoinnissa painotetaan.

– En kannata Sami Sarvilinnan valintaa sen vuoksi, mitä jollain muulla hakijalla ei ole, vaan siksi, mitä Sami Sarvilinnalla on, selitti Männistö.